**propun o nouă ordine mondială**

plec  
separată de visele tale  
precum arinii aplecaţi  
pe maluri de ape care plâng  
  
cu tupeul fixat la maxim  
deranjez nepăsarea  
cerând ridicarea imunităţii  
în parlamentul dimineţilor  
albastre  
  
trag obloane  
peste reclame aduse de oriunde  
scriu afişe  
cu “â” din „a”   
schimb programul  
  
muncă numai de teren  
îmbrac haine însăilate  
din cuvinte uitate   
de bună voie de mai marii…  
duc jucării  
gutui şi turtă dulce  
în trăistuţe cu dungi colorate  
la case de departe   
  
tu  
dărâmă-ţi zidurile din jur  
construieşte cuptoare

în ogrăzi  
chiar şi în cele pustii  
la lumina lămpilor  
să coci pe vatră pâine şi colaci  
în fiecare seară  
cînd zorii se trezesc   
împarte acolo   
unde foamea este regină  
  
apoi fii măcar pentru o zi “ei”  
  
când omenia te va acoperi  
aprinde felinare în noapte  
vei afla cum arată fericirea  
şi cum o cheamă  
  
simplu  
dăruire  
  
taci şi mergi (din volumul „Nu mai este un joc”)

Ana Maria Gîbu